På trods af at flere af profilerne var sparet i dagens opgør, blev det en sikker sejr til Fortuna Hjørring på 2-0 over ligaens absolutte bundskraber. Efter 33 minutter bragte Tamires Gomes hjemmeholdet foran 1-0, og 12 minutter efter var føringen på 2-0 efter en scoring fra Sara Gedsted. Det blev aldrig til mere, og dermed endte kampen altså 2-0. Et tilfredsstillende resultat for cheftræner Brian Sørensen. - Dem, der ikke normalt spiller, gør det godt i dag. Vi skaber sindssygt mange chancer. Selvfølgelig skal vi være skarpere, men når man har stor udskiftning, er det klart, at den sidste timing ikke lige er der. Vi kommer trods alt frem til mange resultater, og det er fint, siger han. Spillerne fra Fortuna Hjørring var iført lyserøde trøjer i anledning af Støt Brysterne-kampagnen. Trøjerne blev bortauktioneret under og efter kampen, og pengene gik til Kræftens Bekæmpelse. Brian Sørensen havde desuden lovet at give 500 kroner pr. mål. Han endte altså med at måtte betale 1000 kroner. - Det går til et rigtig godt formål. Jeg troede, at jeg skulle af med mere, siger han. Onsdag møder Fortuna Hjørring italienske Fiorentina i Champions League. Fortuna tabte det første opgør i Italien med 2-1, men har altså mulighed for at tage revanche i det vigtige opgør.

Referat:
Fortuna Hjørring vandt 2-0 over Odense.